<classify> BUNGE limepitisha Muswada wa Sheria ya Bodi ya Kitaaluma ya Walimu Tanzania wa Mwaka 2018 pamoja na marekebisho yakiwemo ya kupunguza tozo za walimu wakati wa kusajiliwa ili kutowapa mzigo wa tozo watumishi hao. Akiongoza Bunge hilo jijini Dodoma jana, Mwenyekiti wa Bunge, Mussa Zungu alisema, Muswada wa Sheria ya Bodi ya Kitaaluma ya Walimu Tanzania umesomwa mara ya pili, imekaa Kamati ya Bunge zima na kusomwa mara ya tatu na hatimaye umepitishwa kuwa sheria, unasubiri kusainiwa na Rais ili kuanza kutumika rasmi.Muswada wa kusajili, kutoa leseni kwa walimu kwa kuzingatia taaluma na weledi wao, umepitishwa hivi sasa ni sheria. Naipongeza serikali, wabunge na Mbunge wa Viti Maalumu, Suzan Lyimo Chadema kutokana na mchango wao kwenye Muswada huu, alisema Zungu. Awali akihitimisha hoja ya Muswada huo, Waziri wa Elimu, Sayansi, Teknolojia na Mafunzo ya Ufundi, Profesa Joyce Ndalichako alisema serikali imepokea mapendekezo ya wabunge na baadhi ya kambi ya upinzani, yakiwemo ya kupunguza tozo za usajili kwa walimu, lengo ni kutowapa walimu mzigo wa kulipia usajili huo.Baadhi ya mapendekezo ya wabunge yaliyokubaliwa ni pamoja na kuondoa tozo ambapo sasa mwalimu atatakiwa kulipa ada ya usajili mara moja tu, hatalipia leseni anaposajiliwa isipokuwa anapohuisha leseni yake, lakini pia viwango vya kulipia vimepunguzwa. Profesa Ndalichako alisema pia adhabu za mwalimu anayekiuka maadili ya kazi zimepunguzwa na zitaoneshwa kwenye kanuni ambazo zitatungwa kwa kushirikisha vyama vya walimu na lengo ni kutowapa mzigo walimu wanapojisajili. Alisema Bodi hiyo haiingiliani kimajukumu na Tume ya Utumishi wa Walimu TSC, kwani Tume hiyo inashughulikia usajili na nidhamu ya walimu wa shule za serikali tu, Bodi itashughulikia nidhamu ya walimu wa shule za serikali, binafsi na walimu kutoka nje ya nchi.  <topic>: KITAIFA 